U-I-268/08
Natisni
Opravilna št.:
U-I-268/08
Datum odločitve:
22. 10. 2009
ECLI:
ECLI:SI:USRS:2009:U.I.268.08
Akt:
Zakon o sistemu plač v javnem sektorju (Uradni list RS, št. 95/07 – ur. p. b., 17/08, 58/08, 80/08 in 48/09) (ZSPJS) in "spremljajoči predpisi"
Izrek:
Pobuda za začetek postopka za oceno ustavnosti Zakona o sistemu plač v javnem sektorju (Uradni list RS, št. 95/07 – ur. p. b., 17/08, 58/08, 80/08 in 48/09) in "spremljajočih predpisov" se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Milena Leskovar, Ptuj
Datum vloge:
5. 11. 2008
Vrsta odločitve:
sklep
Vrsta rešitve:
zavrženje
Dokument:
US28867
Dokument v PDF obliki:
U-I-268-08.pdf
75 KB
Prenesite datoteko
U-I-268/08-6
22. 10. 2009
SKLEP
Ustavno sodišče je v postopku za preizkus pobude Milene Leskovar, Ptuj, na seji 22. oktobra 2009
sklenilo:
Pobuda za začetek postopka za oceno ustavnosti Zakona o sistemu plač v javnem sektorju (Uradni list RS, št. 95/07 – ur. p. b., 17/08, 58/08, 80/08 in 48/09) in "spremljajočih predpisov" se zavrže.
Obrazložitev
1. Pobudnica izpodbija v izreku tega sklepa navedeni predpis ter spremljajoče predpise. Zatrjuje neskladje izpodbijane ureditve z drugim odstavkom 14. člena Ustave. Navaja, da ob prevedbi njenega delovnega mesta v nov plačni razred niso bila upoštevana vsa njena napredovanja, javnim uslužbencem, ki so bili v nižjem nazivu in z nižjim količnikom, pa so bila ta upoštevana. Pobudi prilaga sklep, s katerim je bila njena pritožba zoper uvrstitev v plačni razred zavrnjena.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Iz razlogov, navedenih v citiranem sklepu, pobudnica še ne izkazuje pravnega interesa za oceno ustavnosti izpodbijane zakonske določbe. Zato je Ustavno sodišče pobudo zavrglo.
4. Pobudnica izpodbija tudi spremljajoče predpise. Iz navedb pobudnice pa ni razvidno, katere predpise izpodbija. Ustavno sodišče zato pobude v tem delu ni moglo preizkusiti in jo je zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik